text: Tønders borgmester er død
  10 maj 2016 kl. 19.22
  Tønders borgmester Laurids Rudebeck (V) er død, 56 år gammel. Det bekræfter kommunaldirektør Klaus Liestmann over for TV SYD. 
  Laurids Rudebeck blev født 6. april 1960 i Over Jerstal, og siden 2009 har han været Venstre-borgmester i Tønder Kommune. Han blev valgt ind i Tønders kommunalbestyrelse i 2006, og i 2009 overtog han borgmesterposten efter Vagn Therkel Petersen (V), der selv trak sig fra posten.
  Laurids Rudebeck er politiuddannet, og han sluttede sin karriere indenfor politiet som leder i Tønder.
  Han efterlader sig hustru, to børn og et barnebarn. Familien er underrettet.
  
  